
საქართველოს კანონი

საქართველოს საბიუჯეტო კოდექსში
 ცვლილების შეტანის შესახებ

მუხლი 1. საქართველოს საბიუჯეტო კოდექსში (საქართველოს საკანონმდებლო მაცნე, №47, 28.12.2009, მუხ. 361)შეტანილ იქნეს შემდეგი ცვლილება 
1. მე-7 მუხლის მე-8 ნაწილი ჩამოყალიბდეს შემდეგი რედაქციით:
[bookmark: _Hlk241239828][bookmark: _Hlk241059025]„8. ავტონომიური რესპუბლიკების საფინანსო ორგანოები, მუნიციპალიტეტების საფინანსო ორგანოები და ამ კოდექსის მე-6  მუხლის „ბ​​1“, „ბ​​​2“ და „ბ3“ ქვეპუნქტებით გათვალისწინებული საჯარო სამართლის იურიდიული პირები, არასამეწარმეო (არაკომერციული) იურიდიული პირები და სამთავრობო სექტორისთვის მიკუთვნებული სახელმწიფო საწარმოები:
ა) უფლებამოსილი არიან დამატებითი შემოსავლის მიღების მიზნით გახსნან მიმდინარე ანგარიშები ან/და სადეპოზიტო ანგარიშები კომერციულ ბანკებსა და მიკრობანკებში. დაუშვებელია, ანგარიშის მფლობელმა მიმდინარე ანგარიშზე განახორციელოს სხვა ოპერაციები, გარდა სახელმწიფო ხაზინაში გახსნილი ანგარიშიდან სახსრების გადატანისა, სახელმწიფო ხაზინაში გახსნილ ანგარიშზე სახსრების დაბრუნებისა, სადეპოზიტო ანგარიშზე თანხის გადატანისა და სადეპოზიტო ანგარიშიდან თანხის დაბრუნებისა. ამ კოდექსის მე-6 მუხლის „ბ​​1“, „ბ​​​2“ და „ბ3“ ქვეპუნქტებით გათვალისწინებული საჯარო სამართლის იურიდიული პირები, არასამეწარმეო (არაკომერციული) იურიდიული პირები და სამთავრობო სექტორისთვის მიკუთვნებული სახელმწიფო საწარმოები აგრეთვე უფლებამოსილი არიან ამ ანგარიშებზე არსებული სახსრები გამოიყენონ საბანკო გარანტიების, სესხებისა და აკრედიტივების უზრუნველყოფის საგნად ეკონომიკური საქმიანობის განხორციელებისთვის;
ბ) უფლებამოსილი არიან საქართველოს ფინანსთა სამინისტროს თანხმობით გახსნან ანგარიშები კომერციულ ბანკებსა და მიკრობანკებში მათ განკარგულებაში დროებით არსებული სახსრების ან/და იმ სახსრების განთავსების მიზნით, რომლებიც შემოსავლად აღიარებამდე საჭიროებს უფლებამოსილი პირების მიერ დადასტურებას და რომლებიც საქართველოს კანონმდებლობის შესაბამისად შეიძლება გადაეცეს თანხის მიღებაზე უფლებამოსილ პირებს, მიიმართოს შესაბამის ბიუჯეტში ან სახელმწიფო ხაზინაში არსებულ შესაბამისი ანგარიშის მფლობელის  ანგარიშზე ან გადამხდელს დაუბრუნდეს. ამ ანგარიშზე პროცენტების სახით დარიცხული თანხები ანგარიშის მფლობელს ეკუთვნის და დარიცხვისთანავე მიიმართება სახელმწიფო ხაზინაში არსებულ მის ანგარიშზე.“.

2. 184 მუხლის მე-6 ნაწილი ჩამოყალიბდეს შემდეგი რედაქციით:
„6. სახელმწიფო ხაზინის თანხმობის გარეშე დაუშვებელია საბიუჯეტო ორგანიზაციის და სახელმწიფო ხაზინის მომსახურებაზე გადასული სამთავრობო სექტორისთვის მიკუთვნებული სახელმწიფო საწარმოს საბანკო ანგარიშის გახსნა, გარდა ამ კოდექსის მე-7 მუხლით გათვალისწინებული შემთხვევებისა. სახელმწიფო ხაზინა უფლებამოსილია გააუქმოს საბანკო ანგარიშის გახსნის ნებართვა და დახუროს ანგარიში. საბიუჯეტო ორგანიზაცია უზრუნველყოფს მის მიერ მიღებული ყველა შემოსულობის სრულად და დაუყოვნებლივ აღრიცხვას სახელმწიფო ხაზინის ერთიან ანგარიშზე, თუ ამ კოდექსით სხვა რამ არ არის განსაზღვრული.“.

3. 1145 მუხლის:
ა) პირველი ნაწილი ჩამოყალიბდეს შემდეგი რედაქციით:
„1. გათანაბრებითი ტრანსფერის სისტემიდან დამატებული ღირებულების გადასახადის განაწილების სისტემაზე გადასვლის გარდამავალი პერიოდია 2019 წლიდან 2030 წლის ჩათვლით.“;
ბ) მე-5 ნაწილი ჩამოყალიბდეს შემდეგი რედაქციით:
„5. 2020−2030 წლებში დამატებული ღირებულების გადასახადის განაწილების შედეგად თითოეული მუნიციპალიტეტის მიერ მისაღები შემოსავლის საპროგნოზო მოცულობის წინა წელთან შედარებით ზრდის მაქსიმალური პროცენტული მაჩვენებელი განისაზღვრება სახელმწიფო ბიუჯეტის კანონით.“;
გ) დაემატოს შემდეგი შინაარსის 73  ნაწილი:
„7³. ამ მუხლის მე-5 ნაწილით გათვალისწინებული შეზღუდვის შედეგად წარმოშობილი ფინანსური რესურსი, 2027-2030 წლებში ნაწილდება შემდეგნაირად:
ა)  ფინანსური რესურსი პირველ ეტაპზე მიიმართოს იმ მუნიციპალიტეტებზე, რომელთა მიერ მისაღები დამატებული ღირებულების გადასახადის საპროგნოზო მაჩვენებელი წინა წლის შესაბამის მაჩვენებელთან შედარებით შემცირებულია;
ბ) ამ ნაწილის „ა“ ქვეპუნქტით გათვალისწინებული მუნიციპალიტეტების დანაკლისის სრულად შევსების შემდეგ დარჩენილი ფინანსური რესურსი, მიიმართოს იმ მუნიციპალიტეტზე/მუნიციპალიტეტებზე, რომლის მიერ მისაღები დამატებული ღირებულების გადასახადის საპროგნოზო მაჩვენებლის პროცენტული ზრდა წინა წლის შესაბამის მაჩვენებელთან შედარებით ყველაზე მცირეა, მაგრამ არაუმეტეს იმ მოცულობით რომლითაც პროცენტული მაჩვენებელი გაუტოლდება მის შემდგომ ყველაზე მცირე პროცენტული ზდის მქონე მუნიციპალიტეტის/მუნიციპალიტეტების მაჩვენებელს;
გ) ამ ნაწილის „ბ“ ქვეპუნქტით გათვალისწინებული ფინანსური რესურსის გადანაწილება გაგრძელდეს ამავე თანმიმდევრობით, ფინანსური რესურსის სრულად ამოწურვამდე.“. 

4. 1146-ე მუხლი ჩამოყალიბდეს შემდეგი რედაქციით:
„მუხლი 1146. სახელმწიფოს ერთიან ბიუჯეტში სახელმწიფო საწარმოთა სექტორიზაციით გათვალისწინებული სამთავრობო სექტორისთვის მიკუთვნებული სახელმწიფო საწარმოების ასახვასთან დაკავშირებული გარდამავალი დებულებანი
1. 2027 წლის 1 იანვრიდან სამთავრობო სექტორისთვის მიკუთვნებული სახელმწიფო საწარმოების შემოსულობებისა და გადასახდელების სახელმწიფო ხაზინის მომსახურებაზე გადასვლის მიზნით:
ა) საქართველოს ფინანსთა სამინისტრო არაუგვიანეს 2023 წლის 15 თებერვლისა ამტკიცებს სამთავრობო სექტორისთვის მიკუთვნებული სახელმწიფო საწარმოების მიერ საქართველოს ფინანსთა სამინისტროსთვის კვარტალურად და წლიურად წარსადგენი ინფორმაციის ნუსხას, რომელშიც მითითებულია შესაბამისი ვადები;
ბ) საქართველოს ფინანსთა სამინისტრო 2023 წლის 15 ივლისამდე ამტკიცებს სამთავრობო სექტორისთვის მიკუთვნებული სახელმწიფო საწარმოების სახელმწიფო ხაზინის მომსახურებაზე 2024−2026 წლებში ეტაპობრივად გადასვლის სამოქმედო გეგმას;
გ) საქართველოს მთავრობა 2024 წლის 1 იანვრამდე შეიმუშავებს სამთავრობო სექტორისთვის მიკუთვნებული სახელმწიფო საწარმოების კომერციული ბანკების ანგარიშებიდან თანხების ხაზინის ერთიანი ანგარიშის სისტემაში გადატანის წესს.

2. ლიკვიდაციის/რეორგანიზაციის/პრივატიზაციის ან/და სტატუსის შეცვლა/დაზუსტების  პროცესში მყოფი ან/და არააქტიური/არაფუნქციონირებადი სამთავრობო სექტორისთვის მიკუთვნებული სახელმწიფო საწარმოები არ ექვემდებარება სახელმწიფო ხაზინის მომსახურებაზე გადასვლას. საქართველოს ფინანსთა სამინისტრო  განსაზღვრავს ამ ნაწილით  გათვალისწინებული სამთავრობო სექტორისთვის მიკუთვნებული სახელმწიფო საწარმოების რეესტრს.“.

მუხლი 2. ეს კანონი ამოქმედდეს 2027 წლის 1 იანვრიდან.



საქართველოს პრეზიდენტი		                              მიხეილ ყაველაშვილი


განმარტებითი ბარათი
საქართველოს კანონის პროექტზე
„საქართველოს საბიუჯეტო კოდექსში ცვლილების შეტანის შესახებ“

ა) ზოგადი ინფორმაცია კანონპროექტის შესახებ:
ა.ა) კანონპროექტის მიღების მიზეზი:
ა.ა.ა) პრობლემა, რომლის გადაჭრასაც მიზნად ისახავს კანონპროექტი:

ბოლო წლების განმავლობაში სამთავრობო სექტორისათვის მიკუთვნებული სახელმწიფო საწარმოების სახაზინო სამსახურის მომსახურებაზე გადასვლის რეფორმის ფარგლებში საწარმოთა ფაქტობრივი და სამართლებრივი მდგომარეობის დაზუსტების შედეგად, გამოიკვეთა სამთავრობო სექტორს მიკუთვნებული სახელმწიფო საწარმოების რეესტრში სახელმწიფო საწარმოთა ორ კატეგორიად გამიჯვნის საჭიროება. კერძოდ, სამთავრობო სექტორისთვის მიკუთვნებული მოქმედი სახელმწიფო საწარმოები, რომლებიც ახორციელებენ საქმიანობას (არიანი ფუნქციონირებადი) და რომელთა სახელმწიფო ხაზინის მომსახურებაზე გადაყვანა შესაძლებელია შესაბამისი პროცედურების დაცვით, ხოლო მეორეს მხრივ, გამოვლინდა ისეთი სამთავრობო სექტორისთვის მიკუთვნებული სახელმწიფო საწარმოები,  რომლებიც, მიუხედავად მათი სამთავრობო სექტორისთვის (GG) მიკუთვნებისა, ამ ეტაპზე არ ახორციელებენ საქმიანობას, იმყოფებიან ლიკვიდაციის ან რეორგანიზაციის პროცესში, მათი ფაქტობრივი და/ან სამართლებრივი მდგომარეობიდან გამომდინარე, მიზანშეწონილი არ არის მათი სახელმწიფო ხაზინის მომსახურებაზე გადაყვანა.
ასევე კანონმდებლობით არ არის დარეგულირებული სამთავრობო სექტორისათვის მიკუთვნებული სახელმწიფო საწარმოების საბანკო დაწესებულებებში  სადეპოზიტო და მიმდინარე  ანგარიშების გახსნის საკითხი. 
გარდა ამისა აღსანიშნავია, რომ 2024 წლის მოსახლეობის საყოველთაო აღწერის შედეგად, საქართველოს მუნიციპალიტეტების უმრავლესობაში დაფიქსირდა დემოგრაფიული მონაცემების მნიშვნელოვანი ცვლილება, რამაც არსებითი გავლენა იქონია „საქართველოს საბიუჯეტო კოდექსით“ განსაზღვრულ, მუნიციპალიტეტებს შორის დამატებული ღირებულების გადასახადის განაწილების მოქმედ წესზე. ვინაიდან დღგ-ის საპროგნოზო მაჩვენებლის განაწილების სამართლებრივი მექანიზმი პირდაპირ კავშირშია მუნიციპალიტეტებში რეგისტრირებული მოსახლეობის რაოდენობასთან, განახლებულმა სტატისტიკურმა მონაცემებმა გამოიწვია მუნიციპალიტეტებისათვის მისაკუთვნებელი დღგ-ის საპროგნოზო მოცულობების არათანაბარი გადანაწილება. რიგ მუნიციპალიტეტებში ხდებოდა დღგ-ის მოცულობის შემცირება 2026 წელთან მიმართებაში: კერძოდ, ჯამში 26 მუნიციპალიტეტს დღგ უმცირდებოდა 20,6 მლნ ლარით. 

ა.ა.ბ) არსებული პრობლემის გადასაჭრელად კანონის მიღების აუცილებლობა:
სამთავრობო სექტორისათვის მიკუთვნებული სახელმწიფო საწარმოების სახაზინო სამსახურის მომსახურებაზე გადასვლის ხელშეწყობა.
მუნიციპალიტეტებში ფინანსური დანაკლისების სრული პრევენცია.

ა.ბ) კანონპროექტის მოსალოდნელი შედეგები:
	ლიკვიდაციის/რეორგანიზაციის/პრივატიზაციის ან/და სტატუსის   შეცვლა/დაზუსტების  პროცესში მყოფი ან/და არააქტიური/არაფუნქციონირებადი სამთავრობო სექტორისთვის მიკუთვნებული სახელმწიფო საწარმოების სახელმწიფო ხაზინის მომსახურებაზე გადაყვანა არ განხორციელდება.
	კანონმდებლობით დარეგულირდება სამთავრობო სექტორისათვის მიკუთვნებული სახელმწიფო საწარმოების საბანკო დაწესებულებებში  სადეპოზიტო და მიმდინარე  ანგარიშების გახსნის საკითხი. 
	კანონპროექტის მიხედვით 2027 წელს მუნიციპალიტეტებისათვის მისაღები დამატებული ღირებულების გადასახადის მოცულობა 2026 წელთან შედარებით გაიზრდება არანაკლებ 8,4%-ით, ხოლო მაქსიმალური ზრდის ზედა ზღვარი განისაზღვრება არაუმეტეს 25%-ით.
 გათანაბრებითი ტრანსფერის სისტემიდან დამატებული ღირებულების გადასახადის განაწილების სისტემაზე გადასვლის გარდამავალი პერიოდი გაგრძელდება 2030 წლის ჩათვლით. ცვლილებით უზრუნველყოფილი იქნება ფინანსური დანაკლისების სრული პრევენცია, განხორციელდება მუნიციპალიტეტებს შორის დამატებული ღირებულების გადასახადის საპროგნოზო მოცულობის უფრო თანაბარი გადანაწილება.

ა.გ) კანონპროექტის ძირითადი არსი:
წარმოდგენილი კანონპროექტის მომზადება განპირობებულია შემდეგი გარემოებებით: 

· სამთავრობო სექტორისთვის მიკუთვნებული სახელმწიფო საწარმოების სახელმწიფო ხაზინის მომსახურებაზე ეტაპობრივად გადასვლის სამოქმედო გეგმის ფარგლებში, შესაბამისი სახელმწიფო საწარმოების იდენტიფიცირებისა და სახელმწიფო ხაზინის მომსახურებაზე მათი ეტაპობრივი გადაყვანის მიზნით, მოხდა სამთავრობო სექტორისთვის მიკუთვნებულ საწარმოთა რეესტრის გადახედვა. საწარმოთა ფაქტობრივი და სამართლებრივი მდგომარეობის დაზუსტების შედეგად, გამოიკვეთა სამთავრობო სექტორს მიკუთვნებული სახელმწიფო საწარმოების რეესტრში სახელმწიფო საწარმოთა ორ კატეგორიად გამიჯვნის საჭიროება. კერძოდ, რეესტრის ერთ ნაწილში გაერთიანებულია სამთავრობო სექტორისთვის მიკუთვნებული მოქმედი სახელმწიფო საწარმოები, რომლებიც ახორციელებენ საქმიანობას (არიანი ფუნქციონირებადი) და რომელთა სახელმწიფო ხაზინის მომსახურებაზე გადაყვანა შესაძლებელია შესაბამისი პროცედურების დაცვით, ხოლო მეორეს მხრივ, გამოვლინდა ისეთი სახელმწიფო საწარმოები, რომლებიც, მიუხედავად მათი სამთავრობო სექტორისთვის მიკუთვნებისა, ამ ეტაპზე არ ახორციელებენ საქმიანობას, იმყოფებიან ლიკვიდაციის ან რეორგანიზაციის პროცესში, მათი ფაქტობრივი და/ან სამართლებრივი მდგომარეობიდან გამომდინარე, მიზანშეწონილი არ არის მათი სახელმწიფო ხაზინის მომსახურებაზე გადაყვანა.

აღნიშნული გარემოების გათვალისწინებით, სახელმწიფო ხაზინის მომსახურებაზე ფაქტობრივად გადასაყვანი სახელმწიფო საწარმოების რეესტრის სიზუსტისა და აქტუალურობის უზრუნველყოფის მიზნით, მიზანშეწონილად იქნა მიჩნეული მოქმედი და ხაზინის მომსახურებაზე გადასაყვანი საწარმოების ცალკე კატეგორიად ჩამოყალიბება (აქტიური/ფუნქციონირებად სახელმწიფო საწარმოები) ხოლო ის საწარმოები, რომლებიც ფაქტობრივად არ ფუნქციონირებენ და მათი ხაზინის მომსახურებაზე გადაყვანა არამიზანშეწონილია, აისახა ცალკე კატეგორიად (არააქტიური/არაფუნქციონირებადი სახელმწიფო საწარმოები).  შესაბამისად, საქართველოს ფინანსთა სამინისტრო  უფლებამოსილია განსაზღვროს   ლიკვიდაციის/რეორგანიზაციის/პრივატიზაციის ან/და სტატუსის   შეცვლა/დაზუსტების  პროცესში მყოფი ან/და არააქტიური/არაფუნქციონირებადი სამთავრობო სექტორისთვის მიკუთვნებული სახელმწიფო საწარმოები, რომელთა გადასვლა სახელმწიფო ხაზინის მომსახურებაზე მიზანშეწონილი არ არის. ამასთან, სახელმწიფო ხაზინის მომსახურებაზე სახელმწიფო საწარმოს არყოფნა, გავლენას არ ახდენს მის სამთავრობო სექტორისთვის (GG) მიკუთვნების სტატუსზე. 

· პროექტით ზუსტდება, რომ სამთავრობო სექტორისათვის მიკუთვნებული სახელმწიფო საწარმოებმა საბანკო დაწესებულებებში  სადეპოზიტო და მიმდინარე  ანგარიშების გახსნა დაუშვებელია სახელმწიფო ხაზინის თანხმობის გარეშე.

· 2024 წლის მოსახლეობის საყოველთაო აღწერის შედეგად, საქართველოს მუნიციპალიტეტების უმრავლესობაში დაფიქსირდა დემოგრაფიული მონაცემების მნიშვნელოვანი ცვლილება, რამაც არსებითი გავლენა იქონია „საქართველოს საბიუჯეტო კოდექსით“ განსაზღვრულ, მუნიციპალიტეტებს შორის დამატებული ღირებულების გადასახადის განაწილების მოქმედ წესზე. ვინაიდან დღგ-ის საპროგნოზო მაჩვენებლის განაწილების სამართლებრივი მექანიზმი პირდაპირ კავშირშია მუნიციპალიტეტებში რეგისტრირებული მოსახლეობის რაოდენობასთან, განახლებულმა სტატისტიკურმა მონაცემებმა გამოიწვია მუნიციპალიტეტებისათვის მისაკუთვნებელი დღგ-ის საპროგნოზო მოცულობების არათანაბარი გადანაწილება. აღნიშნულიდან გამომდინარე, გათანაბრებითი ტრანსფერის სისტემიდან დამატებული ღირებულების გადასახადის განაწილების სისტემაზე გადასვლის გარდამავალი პერიოდი გაგრძელდა 2030 წლამდე.
საქართველოს სახელმწიფო ბიუჯეტით მუნიციპალიტეტებისთვის განსაზღვრული დამატებული ღირებულების გადასახადის პროცენტული განაწილების შემდგომ, პირველ ეტაპზე ფინანსური რესურსი მიიმართება იმ მუნიციპალიტეტების ბიუჯეტებში, რომელთა მიერ მისაღები დამატებული ღირებულების გადასახადის საპროგნოზო მაჩვენებელი წინა წლის შესაბამის მაჩვენებელზე ნაკლებია.  დანაკლისის სრულად შევსების შემდეგ დარჩენილი ფინანსური რესურსი მიიმართება იმ მუნიციპალიტეტების ბიუჯეტებში, რომელთა მიერ მისაღები დამატებული ღირებულების გადასახადის საპროგნოზო მაჩვენებლის პროცენტული ზრდა წინა წლის შესაბამის მაჩვენებელთან შედარებით ყველაზე მცირეა. ფინანსური მხარდაჭერა განხორციელდება იმ მაქსიმალური მოცულობით, რომლითაც აღნიშნული მუნიციპალიტეტების პროცენტული ზრდა გაუტოლდება სიით მომდევნო ყველაზე მცირე პროცენტული ზრდის მქონე მუნიციპალიტეტების მაჩვენებელს; ფინანსური რესურსის გადანაწილება უწყვეტად გრძელდება ზუსტად ამავე საფეხურებრივი თანმიმდევრობით (ყველაზე დაბალი ზრდიდან ეტაპობრივად ზემოთ), სანამ არსებული სახსრები სრულად არ ამოიწურება.


ა.დ) კანონპროექტის კავშირი სამთავრობო პროგრამასთან და შესაბამის სფეროში არსებულ სამოქმედო გეგმასთან, ასეთის არსებობის შემთხვევაში (საქართველოს მთავრობის მიერ ინიციირებული კანონპროექტის შემთხვევაში):
ასეთი არ არსებობს.

ა.ე) კანონპროექტის ძალაში შესვლის თარიღის შერჩევის პრინციპი, ხოლო კანონისთვის უკუძალის მინიჭების შემთხვევაში, აღნიშნულის თაობაზე შესაბამისი დასაბუთება:
კანონპროექტი წარმოადგენს „საქართველოს 2027 წლის სახელმწიფო ბიუჯეტის შესახებ“ საქართველოს კანონის პროექტის თანმდევ კანონის პროექტს, რომელიც უნდა ამოქმედდეს 2027 წლის 1 იანვრიდან. ამასთან, კანონპროექტი არ ითვალისწინებს კანონისთვის უკუძალის მინიჭებას.
ა.ვ) კანონპროექტის დაჩქარებული წესით განხილვის მიზეზები და შესაბამისი დასაბუთება (თუ ინიციატორი ითხოვს  კანონპროექტის დაჩქარებული წესით განხილვას):
კანონპროექტის დაჩქარებული წესით განხილვა არ არის მოთხოვნილი.

ბ) კანონპროექტის ფინანსური გავლენის შეფასება საშუალოვადიან პერიოდში (კანონპროექტის ამოქმედების წელი და შემდგომი 3 წელი):
ბ.ა) კანონპროექტის მიღებასთან დაკავშირებით აუცილებელი ხარჯების დაფინანსების წყარო:
კანონპროექტის მიღებასთან დაკავშირებული ხარჯები დაფინანსდება შესაბამისი ბიუჯეტიდან.
ბ.ბ) კანონპროექტის გავლენა სახელმწიფო, ავტონომიური რესპუბლიკის რესპუბლიკური ან/და მუნიციპალიტეტის  ბიუჯეტის საშემოსავლო ნაწილზე:
მუნიციპალიტეტების მიერ მისაღები შემოსავლები უფრო თანაბრად გადანაწილდება. 
ბ.გ) კანონპროექტის გავლენა სახელმწიფო, ავტონომიური რესპუბლიკის რესპუბლიკური ან/და მუნიციპალიტეტის  ბიუჯეტის ხარჯვით ნაწილზე:
კანონპროექტის მიღება გავლენას არ მოახდენს სახელმწიფო, ავტონომიური რესპუბლიკის რესპუბლიკური ან/და მუნიციპალიტეტის ბიუჯეტის ხარჯვით ნაწილზე.
ბ.დ) სახელმწიფოს ახალი ფინანსური ვალდებულებები, კანონპროექტის გავლენით სახელმწიფოს ან მის სისტემაში არსებული უწყების მიერ მისაღები პირდაპირი ფინანსური ვალდებულებების (საშინაო ან საგარეო ვალდებულებები) მითითებით:
კანონპროექტი არ ითვალისწინებს სახელმწიფოს ახალ ფინანსურ ვალდებულებებს, აგრეთვე კანონპროექტი არ ითვალისწინებს სახელმწიფოს ან/და მის სისტემაში არსებული უწყების მიერ მისაღებ პირდაპირ ფინანსურ ვალდებულებებს.

ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება, იმ ფიზიკურ და იურიდიულ პირებზე გავლენის ბუნებისა და მიმართულების მითითებით, რომლებზედაც მოსალოდნელია კანონპროექტით განსაზღვრულ ქმედებებს ჰქონდეს პირდაპირი გავლენა:

         კანონპროექტის მიღება არ მოახდენს ფინანსურ გავლენას იმ პირებზე, რომელთა მიმართაც ვრცელდება კანონპროექტის მოქმედება.
ბ.ვ) კანონპროექტით დადგენილი გადასახადის, მოსაკრებლის ან სხვა სახის გადასახდელის (ფულადი შენატანის) ოდენობა შესაბამის ბიუჯეტში და ოდენობის განსაზღვრის პრინციპი:

კანონპროექტით არ დგინდება გადასახადი, მოსაკრებელი ან სხვა სახის გადასახდელი. 
ბ1) ბავშვის უფლებრივ მდგომარეობაზე კანონპროექტის ზეგავლენის შეფასება:
კანონპროექტის მიღება არ იქონიებს ზეგავლენას ბავშვის უფლებრივ მდგომარეობაზე.
    ბ​2) ქალისა და მამაკაცის თანასწორობის მდგომარეობაზე კანონპროექტის მოსალოდნელი ზეგავლენის შეფასება
           კანონპროექტს არ აქვს მოსალოდნელი ზეგავლენა ქალისა და მამაკაცის თანასწორობის მდგომარეობაზე.
გ) კანონპროექტის მიმართება საერთაშორისო სამართლებრივ სტანდარტებთან:
გ.ა) კანონპროექტის მიმართება ევროკავშირის სამართალთან:
კანონპროექტი არ ეწინააღმდეგება ევროკავშირის სამართალს.
გ.ბ) კანონპროექტის მიმართება საერთაშორისო ორგანიზაციებში საქართველოს წევრობასთან დაკავშირებულ ვალდებულებებთან:
კანონპროექტი არ ეწინააღმდეგება საერთაშორისო ორგანიზაციებში საქართველოს წევრობასთან დაკავშირებულ ვალდებულებებს.
გ.გ) კანონპროექტის მიმართება საქართველოს ორმხრივ და მრავალმხრივ ხელშეკრულებებთან და შეთანხმებებთან, აგრეთვე, ისეთი ხელშეკრულების/შეთანხმების არსებობის შემთხვევაში, რომელსაც უკავშირდება კანონპროექტის მომზადება, - მისი შესაბამისი მუხლი ან/და ნაწილი:
კანონპროექტი არ ეწინააღმდეგება საქართველოს ორმხრივ და მრავალმხრივ ხელშეკრულებებს და შეთანხმებებს და შეთანხმებებს. აგრეთვე, კანონპროექტის მიღება არ უკავშირდება რომელიმე ხელშეკრულებას/შეთანხმებას.
გ.დ) არსებობის შემთხვევაში, ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირსა და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან:
ასეთი არ არსებობს.
დ) კანონპროექტის მომზადების პროცესში მიღებული კონსულტაციები:
დ.ა) სახელმწიფო, არასახელმწიფო ან/და საერთაშორისო ორგანიზაცია/დაწესებულება, ექსპერტი, სამუშაო ჯგუფი, რომელმაც მონაწილეობა მიიღო კანონპროექტის შემუშავებაში, ასეთის არსებობის შემთხვევაში:
ასეთი არ არსებობს. 
დ.ბ) კანონპროექტის შემუშავებაში მონაწილე ორგანიზაციის/დაწესებულების, სამუშაო ჯგუფის, ექსპერტის შეფასება კანონპროექტის მიმართ, ასეთის არსებობის შემთხვევაში:
 ასეთი არ არსებობს.
დ.გ) სხვა ქვეყნების გამოცდილება კანონპროექტის მსგავსი კანონების იმპლემენტაციის სფეროში, იმ გამოცდილების მიმოხილვა, რომელიც მაგალითად იქნა გამოყენებული კანონპროექტის მომზადებისას, ასეთი მიმოხილვის მომზადების  შემთხვევაში:
ასეთი მიმოხილვა არ მომზადებულა.
ე) კანონპროექტის ავტორი:
საქართველოს ფინანსთა სამინისტრო.
ვ) კანონპროექტის ინიციატორი:
საქართველოს მთავრობა.

